**Хемијско-технолошка школа**

**„Божидар Ђорђевић Кукар“**

 **Лесковца**

**СТАТУТ УЧЕНИЧКОГ ПАРЛАМЕНТА**

**I  ОПШТЕ ОДРЕДБЕ**

**Члан 1.**

Овим Статутом се уређују циљеви организовања Ученичког парламента Хемијско-технолошке школе „Божидар Ђорђевић Кукар“ из Лесковца (у даљем тексту: Парламент), начин његовог остваривања, састав и начин избора чланова и других органа, врста и начин доношења парламентарних аката, као и остала питања неопходна за функционисање Парламента.

**Члан 2.**

Парламент је самостална ученичка институција.

Парламент није политичка организација, а свако политичко ангажовање је забрањено.

Парламенти школа могу да се удружују у заједницу ученичких парламената средњих школа.

Парламент ради у сагласности са Законом о основама система образовања и васпитања и посебним законом.

Седиште парламента је у Хемијско-технолошкој школи „Божидар Ђорђевић Кукар“, у Лесковцу, Влајкова 94, где се и одржавају седнице Парламента. Састанци Парламента се одржавају у посебној просторији (учионица број 11).

**II  ЦИЉЕВИ ПАРЛАМЕНТА**

**Члан 3.**

Парламент има за циљ унапређење положаја ученика кроз:

- заштиту њихових права и интереса,

- решавање ученичких проблема,

- развијање ученичких способности,

- помоћ при решавању социјалних и материјалних проблема ученика,

- остваривање и одржавање веза и односа са ученицима основних и средњих школа, надлежним органима и институцијама.

**Члан 4.**

Парламент остварује своје циљеве путем:

- давања мишљења и предлога стручним органима, Школском одбору, Савету родитеља и директору о правилима понашања у школи, годишњем програму рада, школском развојном плану, слободним и ваннаставним активностима, учешћу на спортским и другим такмичењима и организацији свих манифестација ученика у школи и ван ње,

- разматрања односа и сарадње ученика и наставника или стручног сарадника,

- обавештавања ученика о питањима од посебног значаја за њихово школовање.

**III  НАДЛЕЖНОСТ ПАРЛАМЕНТА**

**Члан 5.**

Парламент :

- доноси Статут Парламента;

- бира и разрешава председника и потпредседнике Парламента;

- бира и разрешава секретара Парламента;

- доноси план и програм рада;

- доноси основне ставове о начину деловања и организовања;

- усваја извештаје комисија и других тела;

- одлучује о престанку рада Парламента;

- доноси одлуке, препоруке и закључке;

- сарађује са парламентима других средњих и основних школа;

- одлучује о удруживању у све савезе васпитно – образовних установа, средњошколске савезе и учлањењу у организације, институције и удружења;

- формира и организује рад секција и других конструктивних програма унутар Парламента;

- формира комисије унутар Парламента за решавање конкретних питања и проблема;

- врши процедуралне послове везане за чланство у Парламенту;

- доноси правилник о свом раду;

- обавља и све друге послове у циљу остваривања функције Парламента.

**IV  ЗАСЕДАЊЕ ПАРЛАМЕНТА**

**Члан 6.**

Парламент заседа у току школске године најмање два пута месечно – редовно заседање.

У случају потребе и постојања иницијативе седница Парламента се може сазвати и чешће по потреби – ванредно заседање.

Парламент се може организовати, ради ефикаснијег рада и по годинама (I разред, II разред, III разред и IV разред)

**Члан 7.**

Седнице по правилу сазива председник Парламента и утврђује дневни ред, а у његовом одсуству потпредседник.

Председник је дужан, на иницијативу и предлог **једне трећине** укупног броја чланова Парламента сазвати **ванредну седницу**.

Председник одлучује кога ће, поред чланова Парламента, позвати на седницу у зависности од проблема који је на дневном реду.

О раду Парламента се води записник.

Записник води секретар Парламента.

**Члан 8.**

За пуноважан рад Парламента неопходно је да седницама присуствује више од половине од укупног броја чланова Парламента.

Одлуке се доносе већином гласова присутних чланова Парламента, где сваки члан има један глас.

Одлука о усвајању и измени Статута доноси се двотрећинском већином од укупног броја чланова Парламента.

**Члан 9.**

Све одлуке Парламента по правилу се доносе јавним гласањем.

Уколико постоји предлог да се поједине одлуке донесу тајним гласањем, председник Парламента ставља на гласање предлог и уколико се изгласа, спроводи се тајно гласање.

Избор председника Парламента спроводи се тајним гласањем.

**V  ЧЛАНСТВО**

**Члан 10.**

Парламент чине по два представника сваког одељења у школи.

Парламент се бира сваке године за текућу годину. Изборни процес спроводее координатори за рад са Парламентом. Чланство у Парламенту се верификује на првом састанку Парламента у текућој школској години.

Чланство у Парламенту престаје:

- подношењем оставке на чланство,

- искључењем од стране Парламента,

- опозивом представника.

**Члан 11.**

Чланови Ученичког парламента остварују своја права и дужности у складу одредбама овог Статута.

Члан Ученичког парламента има право да :
1. се на првој седници кандитује за место председника, подпредседника или секретара
2. учествује у остваривању циљева парламента
3. равноправно са другим посланицима учествује у раду парламента
4. да предлаже парламенту пројекте и одлуке
5. да добије имунутет за изречене ставове на седницама парламента
6. учествује у реализацији свих акција парламента
7. да има увид у записник са свих седница, а записници са седница биће јавно истакнути на огласној табли

Члан Ученилког парламента има дужности да:
1. учествује, у складу са интересима, у акцјијама парламента
2. обавља друге послове које му повери Парламент
3. присусвује седницама Скупштине парламента

**Члан 12.**

Члан Парламента може бити искључен у случају да:

- повреди одредбе Статута и тиме повреди углед Парламента;

- не извршава одлуке Парламента, његових органа за које је задужен или поступа супротно њима;

- неоправдано изостане са три узастопне седнице Парламента;

- вређа и недолично се понаша према другим члановима Парламента.

О искључењу као и о разлозима за искључење члана Парламента, обавештава се одељење чији је он представник ради избора новог члана Парламента.

**Члан 13.**

На првој седници Скупштине Ученичког парламента бира се председник, потпредседник и секретар Ученичког парламента, као и представнике сваког разреда. Критеријуми за избор председника Ученичког парламента су: успешно савладан наставни програм, резултати у ваннаставним активностима, успешна комуникација са ученицима и настанвицима, поседовање вештина комуникације, способност организовања и планирања школских активности и да проти њега никада није вођен васпитно-дисциплински поступак.
1) Председник се бира гласањем, кандидат са двотрећинском већином добија ову функцију
2) Подпредседник је кандидат са другим највећим бројем гласова, или се одржава друго гласање и кандидат са највећим бројем гласова добија ову функцију
3) Секретар је каднидат са трећим највећим бројем гласова, или се одржава друго гласање и кандидат са највећим бројем гласова добија ову функцију

4) Представник разреда се бира простом већином гласова, представника конкретног разреда

Кандидатуре за председника парламента подносе се седам дана пре заказане седнице. На седници кандидат подноси експозе који обухвата досадашњи успех и резултате у раду, организационе и друге способности и идеје о унапређењу рада Парламента у оквиру плана и програма рада Парламента.

5) Представнике у Школском одбору (два пунолетна члана парламента)

**Члан 14.**

Обавезе председника су да:
1. сазива седнице Скупштине парламента
2. председава седницама Скупштине парламента
3. одржава ред на седницама Скупштине парламента давањем и одузимањем речи
4. обезбеђује услове за вођење записника
5. врши дужности у складу са Статутом и донетим одлукама
6. представља парламент у школи и ван ње, или овласти некога од посланика да то ради
7. даје предлог дневног реда седнице
8. обавља друге послове у складу са Статутом и одлукама Скупштине парламента

Обавезе подпредседника су да:
1. помаже председнику у свим његовим обавезама
2. да преузме улогу председника уколико је он спречен да присуствује седници

Обавезе секретара су да:
1. води записник на свим седницама парламента
2. чува те записнике и да они буду доступни заинтересованим посланицима

**VI РАД ПАРЛАМЕНТА**

**Члан 15.**

Рад Парламента је јаван.

У изузетним случајевима јавност се може искључити о чему пре почетка седнице одлучује Парламент.

**Члан 16.**

Седнице води председник Парламента по објављеном дневном реду.

Сваки члан Парламента може на самој седници приликом усвајања дневног реда дати предлог за његову допуну.

О предлогу за допуну дневног реда се обавезно гласа и доноси се одлука да ли ће се предлог уврстити у дневни ред или ће се одложити за наредну седницу.

**Члан 17.**

Парламент доноси:

- Одлуке – када одлучује о мериторним питањима из надлежности Парламента,

- Закључке – када одлучује о процедуралним и административно-техничким питањима,

- Препоруке – када не одлучује, већ предлаже, саветује или отвара питање за расправу када тек треба евентуално донети конкретне одлуке или закључке.

**VII   ОБАВЕШТАВАЊЕ**

**Члан 18.**

Парламент је дужан да редовно и благовремено упознаје све чланове са радом Парламента, остваривањем циљева и функција рада Парламента, као и са свим донетим одлукама.

**VIII  ПРЕЛАЗНЕ И ЗАВРШНЕ ОДРЕДБЕ**

**Члан 19.**

Избори за Парламент спроводе у септембру сваке године, сагласно одредбама овог Статута.

Чланови постојећег Парламента наставиће са радом по одредбама овог Статута, с тим што им мандат истиче по избору новог састава Парламента.

**Члан 20.**

Статут се мења по поступку доношења, двотрећинском већином.

**Члан 21.**

Овај Статут ступа на снагу осмог дана од дана усвајања.